Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan liittymisestä Euroopan unioniin tehdyn asiakirjan liitteessä IV olevan 4 luvun 2 kohdan mukaan kaikki uusien jäsenvaltioiden alueella liittymispäivänä vapaassa vaihdannassa olevien maataloustuotteiden yksityiset tai julkiset varastot, jotka määrältään ylittävät sen, minkä voidaan katsoa edustavan tavanomaista tasausvarastoa, on poistettava uusien jäsenvaltioiden kustannuksella.

Ilmaisun ”poistaa” merkityssisältö ja ulottuvuus on määriteltävä ottamalla huomioon se yleinen asiayhteys, jossa kyseistä ilmaisua käytetään, ja sen tavanomainen merkitys yleiskielessä. Näin ollen maataloustuotteiden osalta on katsottava, että yleiskielessä ilmaisulla ”poistettava”, sellaisena kuin sitä käytetään edellä mainitussa liitteessä IV olevan 4 luvun 2 kohdassa, on merkitys ”hävitettävä” tai ”poistettava markkinoilta”. Markkinoilla on kuitenkin taipumus ottaa vastaan jäsenvaltion alueella vapaassa vaihdannassa olevat maataloustuotteet. Näin ollen liittymisasiakirjan liitteessä IV olevan 4 luvun 2 kohdan täsmennystä, jonka mukaan ylijäämät on poistettava, ei voida ymmärtää niin, että sillä tarkoitetaan sitä, että markkinat ottavat ylijäämät vastaan.

Liittymisasiakirjan liitteessä IV olevan 4 luvun 2 kohdan tavoitteesta on todettava, että kyseessä on erityisesti se, että vältetään maataloustuotteiden yhteisessä markkinajärjestelyssä määrättyjen mekanismien toiminnan häiriintyminen ja etenkin sellainen häiriintyminen, joka vaikuttaisi hinnanmuodostukseen ja johtuisi siitä, että uusiin jäsenvaltioihin kertyisi epätavallisia määriä maataloustuotteita ennen niiden liittymistä unioniin. Lisäksi liittymisasiakirjan liitteessä IV olevan 4 luvun 2 kohdan tehokkaan oikeusvaikutuksen säilyttämiseksi on katsottava, että tämän määräyksen tarkoituksena on myös korjata ylijäämien menekin sisämarkkinoilla aiheuttamien häiriöiden vaikutuksia.

Näin ollen ne järjestelyt, jotka komission on pantava täytäntöön tämän saman luvun 4 kohdan perusteella, mahdollistavat joko näiden ylijäämien menekin sisämarkkinoilla aikaansaamien häiriöiden ehkäisemisen tai näiden häiriöiden taloudellisten vaikutusten korvaamisen varmistamisen. Tämän järjestelmän perusteella uusien jäsenvaltioiden alueella 1.5.2004 olemassa olevat ylijäämät on lähtökohtaisesti poistettava markkinoilta niiden kustannuksella muun muassa viemällä ylijäämät sisämarkkinoiden ulkopuolelle tai tuhoamalla ne.

Lopuksi liittymisasiakirjan liitteessä IV olevan 4 luvun 2 kohta ei merkitse sitä, että uusilla jäsenvaltioilla on velvollisuus poistaa itse ylijäämät. Lisäksi on todettava, että kun komissio käyttää liittymisasiakirjassa sille annettua toimivaltaa yhteisen maatalouspolitiikan alalla liittymisasiakirjassa vahvistettujen sääntöjen täytäntöönpanemiseksi, se voi joutua käyttämään laajaa harkintavaltaa, joten vain tällä alalla toteutetun toimenpiteen ilmeinen soveltumattomuus toimivaltaisen toimielimen sillä tavoittelemaan päämäärään nähden voi vaikuttaa tällaisen toimenpiteen laillisuuteen. Näin ollen ei ole poissuljettua, että järjestelmä, jolla yhteisö yhtäältä varmistaa uusien jäsenvaltioiden alueella liittymispäivänä olevien ylijäämien tuhoamisen tai viennin sisämarkkinoiden ulkopuolelle ja jolla toisaalta näiden toimenpiteiden kustannukset tämän jälkeen vyörytetään uusille jäsenvaltioille, on myös yhteensoveltuva liittymisasiakirjan liitteessä IV olevan 4 luvun 2 kohdan kanssa.

(ks. 40, 41, 43 ja 46–48 kohta)